Tranzicija u roditeljstvo u okviru životnog toka

Slajd broj 2 – Karakteristike tranzicije u roditeljstvo u Srbiji

Postajanje roditeljem se percipira kao obeležje odraslosti, a ujedno predstavlja i mehanizam ostvarivanja nezavisnosti od porodice porekla. Ono što karakteriše tranzicije u roditeljstvo u Srbiji jeste upravo nerazvijeno tržište rada, period nezaposlenosti nakon završetka školovanja, zavisnost od resursa porodice porekla (što podrazumeva i jake srodničke mreže), kao i neadekvatno transformisan (prethodni socijalistički) sistem socijalne zaštite i drugih institucionalnih mehanizama. Ovakav model tranzicije karakterističan je za subprotektivni (familistički) tranzicioni poredak (prema Walteru). Istraživanje je pokazalo da makro društveni kontekst postavlja određena ograničenja kada je u pitanju tranzicija u roditeljstvo, a najznačajnije ograničenje jeste upravo visoka nezaposlenost kao i fleksibilizacija tržišta rada. S obzirom na takvo stanje egzistencijalne nesigurnosti, mladi su suočeni sa sukobom između jake motivacije za roditeljstvom i percepcijom mogućnosti za ostvarivanjem željenog roditeljstva. Pod posebnim pritiskom su visokoobrazovane osobe, jer im je pozicija na tržištu rada sve neizvesnija usled kasnijeg završetka školovanja. Takođe, posebnu vrstu rizika nose same žene, jer su uvremenjenost i pozicioniranje rađanja u životnoj putanji i dalje slojno i rodno izdiferencirani. Pokazalo se da obrazovanje diverzifikuje tranziciju u roditeljstvo unutar životnog toka mladih.

Slajd broj 3

Mladi nižeg obrazovanja postaju roditelji neposredno nakon završetka školovanja, i uglavnom slede tradicionalni obrazac zasnivanja porodice. To znači da žene sa nižim stepenom obrazovanja ranije postaju majke, što dovodi i do ranijeg napuštanja školovanja, manje ekonomske nezavisnosti, te dolazi do prihvatanja dominantnog familističkog modela (instrumentalna uloga oca i ekspresivna uloga majke). Za razliku od žena (majki), većina intervjuisanih muškaraca (očeva) radi, bilo da se radi o stabilnim ili privremenim poslovima, što znači da su oni, pretežno hranioci porodice (najviše karakteristično za niže slojeve). Ovakvo stanje jasno pokazuje razliku između radnih strategija mladih roditelja, u okviru kojih se očevi dodatno radno angažuju, dok majke privremeno ili trajno odustaju od rada usled preuzimanja roditeljske uloge. S druge strane, kada su u pitanju mladi sa višim nivoima obrazovanja, ne postoje institucionalne mogućnosti usklađivanja školovanja, roditeljstva i rada, te su kod njih ove putanje (u većini slučajeva) standardizovane (obrazovanje – zaposlenje – brak – zasnivanje porodice). Međutim, mogu se javiti i nestandardne životne putanje koje su više karakteristične za žene, jer usled preuzimanja roditeljske uloge može doći do napuštanja školovanja i posla. Istraživanje je potvrdilo i međuzavisnost rodnih, slojnih i etničkih faktora koji dodatno određuju značenje tranzicije u roditeljstvo tokom životnog toka mladih. Kao takav, institucionalni okvir u Srbiji ne smanjuje rodne razlike. Resursi roditeljske porodice u znatnoj meri određuju tranziciju u roditeljstvo, a naročito su značajni stambeni resursi kojima mladi (ne)raspolažu. Zbog sve prisutnije pomoći porodice porekla, mladi uglavnom žive u proširenom porodičnom domaćinstvu, koje reprodukuje asimetriju u rodnim i generacijskim odnosima, što podrazumeva povezanost žene sa privatnom sferom (i eskpresivnom ulogom), tj. povezanost muškarca sa javnom sferom (i instrumentalnom ulogom). Međutim, ovakav način života ima jednu prednost, a to je kako pružanje materijalne podrške mladima, tako i omogućavanje ravnoteže između sfere obrazovanja – rada i porodičnog života mladih. Tokom pokušaja usklađivanja radne i privatne sfere (koje je osim sa tranzicijom u roditeljstvo povezano i sa partnerskim odnosima) moguće je uočiti kakav je odnos prema ženinom zaposlenju, kao i koliki nivo egalitarnosti je zastupljen u partnerskom odnosu. Brojna istraživanja pokazuju da je viša slojna pozicija mladih roditelja povezana sa većim stepenom egalitarnosti u partnerskom odnosu, što dovodi i do drugačije percepcije (značaja) partnerske intimnosti.

Slajd broj 4 – Biografizacije tranzicija u roditeljstvo

„Biografizacija podrazumeva sagledavanje roditeljstva u socijalnoj biografiji mlade osobe kroz proces strukturisane individualizacije“ (Tomanović, Stanojević, Ljubičić, 2016: 194). Okolnosti u kojima se odvija tranzicija u roditeljstvo predstavlja strukture, dok delanje (putem strategija i praksi roditeljstva) predstavlja preuzimanje odgovornosti unutar datih okolnosti. Može se uočiti da je među mladim roditeljima zastupljen obrazac žrtvovanja za dete. Etika žrtvovanja se ogleda u etici majčinske brige, koju pretežno podržavaju oba roditelja. Na majčinstvo se gleda kao na pozitivno žrtvovanje, koje troši ženino vreme, snagu i emocije, ali je ipak vredno truda, jer „za dete ništa nije teško“ uraditi. Takođe, izražena je rodna asimetričnost (koja je zastupljena i u roditeljskim praksama), što znači da je „glavni“ negovatelj majka, dok su očevi uglavnom uključeni u „zabavne“ aktivnosti deteta. Za muškarce, očinstvo podrazumeva etiku obezbeđivanja, kao i mogućnost ličnog rasta i razvoja, što bi značilo da dobro očinstvo podrazumeva samorazvojnost očeva. S druge strane, za dobro materinstvo, neophodna je etika majčinske brige za decu, koja se ujedno smatra i osnovom njenog identiteta. Takođe, ova analiza pokazuje da se partneri distanciraju nakon dobijanja deteta, kao i da je nezadovoljstvo više iskazano kod žena nego što je to slučaj sa muškarcima. Naime, muškarci (očevi) su generalno zadovoljni partnerskim odnosom, jer su oni hranioci porodice, te su samim tim i samostalniji u odnosu na žene. Oni su velikim delom oslobođeni većine kućnih poslova i staranja o deci, te ne čudi njihovo više zadovoljstvo partnerskim odnosom. S druge strane, žene (majke) su nezadovoljnije partnerskim odnosom i češće primećuju gubitak bliskosti. Majke su kritičnije od očeva po pitanju distinkcije odnosa, te pre razdvajaju partnerstvo od roditeljstva – kada prepoznaju distancu, na mesto partnerstva stavljaju roditeljstvo. Postupkom stalnog poređenja višestrukih dimenzija biografija mladih roditelja, moguće je razlikovati četiri obrasca biografija tokom tranzicije u roditeljstvo - pretežno tradicionalni, prelazni, više simetrični i recipročni obrasci.

Slajd broj 5 - Osnovne karakteristike pretežno tradicionalnog obrasca tranzicije u roditeljstvo:

* Jasna podela segregisanih sfera (javno – privatno, odnosno muško – žensko), pa samim tim i uloga koje proizilaze iz istih (instrumentalne vs ekspresivne rodne uloge).
* Ovi parovi uglavnom žive u proširenim patrilokalnim domaćinstvima, gde se podrška i raspodela poslova odvijaju po principu ženske solidarnosti.
* Roditeljske prakse su izraženo rodno asimetrične – muškarci izražavaju zadovolsjtvo ovakvom podelom uloga, dok žene implicitno izražavaju nezadovoljstvo.
* Za ovu grupu roditelja je karakterističan niži stepen obrazovanja.
* Ranije su postali roditelji

Slajd broj 6 - Osnovne karakteristike prelaznog obrasca tranzicije u roditeljstvo:

* Oba roditelja rade, ali su češće u pitanju nesigurna zaposlenja, što dovodi do udruživanja njihovih resursa sa resursima roditeljske porodice.
* Neformalna podrška roditeljstvu je jaka, očekivana i cenjena.
* Iako ne žive (svi) u proširenim porodičnim domaćinstvima, podela domaćeg rada je i dalje tradicionalna i asimetrična.
* Roditeljske prakse su asimetrično komplementarne – majke obavljaju većinu aktivnosti kada je u pitanja briga o deci, dok očevi pomažu po potrebi. Kao i kod prethodnog obrasca muškarci izražavaju zadovoljstvo, a žene nezadovoljstvo ovakvom situacijom.
* Kod ovih roditelja su zastupljeni različiti stepeni obrazovanja, a takođe su postali roditelji u različito vreme.

Slajd broj 7 - Osnovne karakteristike više simetričnog obrasca tranzicije u roditeljstvo:

* Ovaj obrazac karakteriše modifikovani model hranioca, što podrazumeva da oba roditelja rade, ali je muškarac i dalje primarni hranilac.
* Kada su u pitanju domaći poslovi, učešće oca je nešto veće u odnosu na tradicionalne obrasce, ali je žena i dalje dominantni staratelj.
* Neformalna podrška je jaka, očekivana i cenjena.
* Prakse roditeljstva su simetričnije od prethodna dva obrasca – i majke i očevi su zadovoljni roditeljskim i partnerskim praksama.
* Za ovu grupu roditelja karakterističan je viši nivo obrazovanja, kao i standardne linearne životne putanje.

Slajd broj 8 - Osnovne karakteristike recipročnog obrasca tranzicije u roditeljstvo:

* Zastupljene su i standardne i nestandardne linearne biografije.
* Dolazi do individualizacije porodičnih praksi koje obuhvataju recipročne roditeljske i egalitarne partnerske prakse.
* Parovi pretežno žive u samostalnim domaćinstvima, i insistira se na samostalnom obezbeđivanju resursa.
* Roditeljske prakse su recipročne, što znači da oba roditelja učestvuju u brizi i aktivnostima oko deteta. Insistira se na obostranoj empatičnosti, pregovaranju i zajedništvu.

Slajd broj 9 – Preporuke za praktične politike podrške ranom roditeljstvu

Nesigurne tranzicije ka tržištu rada (pa samim tim i niskih resursa koje mladi poseduju) i ograničene potpore sistema dovele su do toga da su mladi u značajnoj meri zavisni od svojih roditelja, što kod mladih može dovesti do promene sistema vrednosti, odlaganja (odustajanja) od roditeljstva, nedostatka samopoštovanja i sl. Samim tim, kako nepoverenje u institucije ne bi raslo, osnovni cilj praktičnih politika treba da bude omogućavanje višeg stepena autonomije prilikom tranzicije u roditeljstvo (i odraslost) kada su u pitanju mladi. Naime, potrebno je omogućiti i podržati usklađivanje roditeljstva sa drugim sferama života (kao što su obrazovanje i rad), kao i odluke koje se odnose na tempo i način ulaska u roditeljsku ulogu.

Mere praktične politike podrške mogu delovati (in)direktno i mogu se odnositi na sledeće:

1. Fleksibilizacija školovanja, celoživotno učenje, posebni programi – potrebno je razvijanje dodatnih ili neformalnih obrazovnih kurikuluma, pogotovo na nivou visokog obrazovanja. Veoma je značajno uvođenje studiranja po posebnim programima, kao i obavljanje nastave u posebnim terminima, naročito za niže obrazovane žene, koje usled preuzimanja roditeljske uloge u najčešćem broju slučajeva napuštaju proces obrazovanja (bez obzira na to o kom se stepenu obrazovanja radi). Razvijanje ovakvih programa bi omogućilo mladima sticanje novih veština, te samim tim i lakši ulazak na tržište rada.
2. Roditeljsko odsustvo za sve, fleksibilni radni aranžmani, regulisanje rada, senzibilisanje radne kulture – Ova mera podrške podrazumeva različite strategije, a neke od njih su sledeće: prva podrazumeva uvođenje obaveznog roditeljskog odsustva za očeve, druga se odnosi na uvođenje plaćenog roditeljskog odsustva za sve roditelje, dok treća podrazumeva razvijanje fleksibilnih radnih aranžmana. Kako bi se ove strategije realizovale, neophodno je osigurati poštovanje radnih prava, naročito u privatnom sektoru. Osim toga, neophodno je senzibilisanje radne kulture o roditeljskim obavezama unutar javnog i privatnog sektora.
3. Dostupno stanovanje – neophodno je omogućiti lakšu kupovinu prve nekretnine, kao i iznajmljivanje stambenog prostora sa zaštićenim cenama stanarina.
4. Novčani transferi – potrebno je proširiti opseg dečijeg dodatka, naročito kada su u pitanju nezaposlene majke.
5. Omogućavanje šireg obuhvata predškolskih ustanova – treba raditi na proširenju predškolskih ustanova, kao i na samom kvalitetu rada sa decom.
6. Fokusiranost na zdravlje, usled sve kasnijih pokušaja začeća – kako je sve više kasnijih pokušaja začeća i rađanja, treba voditi računa o zdravstvenim rizicima koji dolaze sa ovim promenama. Odlaganje roditeljstva je globalni trend, koji prate i mladi u Srbiji, tako da je neophodno stalno informisanje budućih roditelja, kao i proširivanje usluga medicinske podrške prilikom stupanja u trudnoću.
7. Savetovanje i javni diskursi – neophodno je promovisanje ravnopravnog roditeljstva (što bi podrazumevalo veću uključenost očeva kada je u pitanju nega dece), a treba raditi i na promovisanju novih oblika roditeljstva.